b'\n_START_ARTICLE_\nSeverna Dalmacija\n_START_PARAGRAPH_\nSeverna Dalmacija je priobalna pokrajina vzhodne obale Jadranskega morja, ki pripada Hrva\xc5\xa1ki._NEWLINE_Severna Dalmacija se razprostira od otokov Oliba in Silbe ter srednjega dela Paga na severozahodu do oto\xc4\x8dkov \xc5\xbdirje, Zmajan in Zlarin na jugovzhodu, do Ravnik kotarjev, Novigradskega morja in reke Zrmanje ter zadarsko-biogradskim obalnim pasom vse do Primo\xc5\xa1tena._NEWLINE_Severnodalmatinski otoki se delijo na Zadarsko in \xc5\xa1ibeni\xc5\xa1ko oto\xc5\xa1ko skupino. V tem obmo\xc4\x8dju je \xc4\x8dez 550 otokov, oto\xc4\x8dkov in \xc4\x8deri. Pred obalo se razprostirajo otoki in oto\xc5\xa1ke skupine, ki potekajo vzporedno z obalo. Naseljeni otoki: Dugi otok, I\xc5\xbe, Molat, Murter Pa\xc5\xa1man, Sestrunj, Ugljan in \xc5\xbdirje, so kljub slabim kmetijskim mo\xc5\xbenostim dobro izkori\xc5\xa1\xc4\x8deni. Obdelovalne povr\xc5\xa1ine so pridobljene s kr\xc4\x8denjem in postavljanjem kamnitih ograd._NEWLINE_Na obali stojijo ve\xc4\x8dja in manj\xc5\xa1a mesta bogata s svojo zgodovinsko preteklostjo in pomembna turisti\xc4\x8dna sredi\xc5\xa1\xc4\x8da kot so: Biograd na Moru, Donji Karin, Murter, Nin, Novigrad, Obrovac, Pako\xc5\xa1tane, Primo\xc5\xa1ten, \xc5\xa0ibenik, Vodice in Zadar._NEWLINE_Po vsem akvatoriju Severne Dalmacije je mnogo zalivov in zaliv\xc4\x8dkov, ki nudijo varno zavetje pred mo\xc4\x8dnim vetrom in visokimi valovi. V poletnih mesecih med kanali in oto\xc4\x8dki piha maestral, najljub\xc5\xa1i in najidealni\xc5\xa1i veter ljubiteljev jadranja._NEWLINE_V Severni Dalmaciji sta dve pomembni reki: Krka in Zrmanja, ki sta si utrli pot do morja. Njena tokova se prebijata skozi soteske do morskih obal.Obe reki sta od ustja v notranjost tudi nekaj kilometrov plovni._NEWLINE_Severna Dalmacija premore nekaj pomembnih naravnih znamenitosti: Narodni park Kornati, najbolj \xc4\x8dlenovita skupina otokov in oto\xc4\x8dkov v Sredozemlju, Naravni park Tela\xc5\xa1\xc4\x87ica na ju\xc5\xbenem delu otoka Dugi otok, Narodni park Krka z najlep\xc5\xa1o reko na Hrva\xc5\xa1kem, ki v globokih soteskah zajedenimi v apnen\xc4\x8dasto gorovje iz jezer v slapovih pada proti morju, Park prirode Tala\xc5\xa1\xc4\x87ica velik in globok zaliv na Dugem otoku, in Park prirode Vransko jezero pri Pako\xc5\xa1tanih.'